CELEX: 32018D0486
Language: et
Date: 2018-03-19 00:00:00
Title: Nõukogu rakendusotsus (EL) 2018/486, 19. märts 2018, millega lubatakse Ungaril kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193

23.3.2018   
            
            
               ET
            
            
               Euroopa Liidu Teataja
            
            
               L 81/15
            
         NÕUKOGU RAKENDUSOTSUS (EL) 2018/486,
   19. märts 2018,
   millega lubatakse Ungaril kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 291 lõiget 2,
   võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõiget 1,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Direktiivi 2006/112/EÜ artikli 193 kohaselt on tavaliselt maksuhaldurile käibemaksu tasuma kohustatud kaupa tarniv või teenuseid osutav maksukohustuslane.
            
         
               (2)
            
            
               Selleks et võidelda käibemaksupettustega ajutist tööjõudu vahendavate asutuste sektoris, taotles Ungari 2014. aastal luba kehtestada erimeede, millega tehakse erand direktiivi 2006/112/EÜ artiklist 193, et näha ette, et käibemaksu tasumise eest vastutav isik on maksukohustuslane, kellele on antud kasutada personali, kes tegutseb muudes tegevusvaldkondades kui need, mis on hõlmatud kõnealuse direktiivi artikli 199 lõike 1 punktiga a (edaspidi „pöördmaksustamismehhanism“). Luba anti nõukogu rakendusotsusega (EL) 2015/2349 (2) ja see kaotas kehtivuse 31. detsembril 2017.
            
         
               (3)
            
            
               Komisjonis 26. juunil 2017 registreeritud kirjas taotles Ungari luba kohaldada erimeedet, millega tehakse erand direktiivi 2006/112/EÜ artiklist 193, et teha käibemaksu tasumise eest vastutavaks isik, kellele on antud kasutada personali.
            
         
               (4)
            
            
               Komisjon edastas 11. detsembri 2017. aasta kirjaga kooskõlas direktiivi 2006/112/EÜ artikli 395 lõike 2 teise lõiguga Ungari taotluse teistele liikmesriikidele. Komisjon teatas 12. detsembri 2017. aasta kirjaga Ungarile, et tal on taotluse hindamiseks kogu vajalik teave.
            
         
               (5)
            
            
               Ungari esitatud teabe kohaselt on ajutist tööjõudu vahendavate asutuste valdkonna mitmed ettevõtjad seotud pettustega, pakkudes teenuseid ilma kohaldatavat käibemaksu maksuhaldurile tasumata. Kuna sellist laadi tegevuse jaoks ei ole tingimata suuri sissemakseid või investeeringuid vaja, siis ületab selliste asutuste saadav käibemaks sageli suuresti mahaarvatava käibemaksu, mille nad on tasunud oma tarnijatele. Paljud sellistest asutustest, millel on sageli vähe või üldse mitte varasid, kaovad lühikese aja järel või ainult mõne kuu pärast, muutes tasumata käibemaksu sissenõudmise raskeks või võimatuks.
            
         
               (6)
            
            
               Erandiga kõrvaldataks võimalus maksudest sellisel viisil kõrvale hoiduda, kuna neil juhtudel määratakse käibemaksu tasumise eest vastutavaks kõnealuste teenuste saaja. Ungari teatas, et pärast nende riigis personali kasutada andmise eest pöördmaksustamismehhanismi kehtestamist tööjõudu vahendavate asutuste arv vähenes, osutades turu puhastumisele. Ungari sõnul on pöördmaksustamismehhanism osutunud asjakohaseks ja tõhusaks vahendiks võitluses pettustega ajutist tööjõudu vahendavate asutuste sektoris.
            
         
               (7)
            
            
               Ungari esitatud teabe alusel kehtestati käibemaksupettustega võitlemiseks märkimisväärne hulk meetmeid ja riik kavandab teisi pettustevastaseid meetmeid, keskendudes eriti ajutist tööjõudu vahendavatele asutustele. Ungari on seisukohal, et lisaks neile meetmetele tuleks jätkata kaitsva pöördmaksustamismehhanismi kohaldamist, et veelgi vähendada sektorile tehtud kahju.
            
         
               (8)
            
            
               Paljudes personali kasutada andmise olukordades, mis on loetletud direktiivi 2006/112/EÜ artikli 199 lõike 1 punktis a, on juba võimalik märkida kauba või teenuse saaja käibemaksu tasumise eest vastutavaks isikuks. Et vältida maksudest kõrvalhoidumist tuleks Ungaril seetõttu lubada kohaldada pöördmaksustamismehhanismi personali kasutada andmise suhtes, mis ei ole juba hõlmatud direktiiviga 2006/112/EÜ.
            
         
               (9)
            
            
               Erand peaks olema ajaliselt piiratud ja selle kehtivus peaks lõppema 31. detsembril 2020.
            
         
               (10)
            
            
               Selleks et tagada meetmega taotletavate eesmärkide saavutamine, sealhulgas eelnevalt heakskiidetud erandi katkematu kohaldamine ning maksuperioodiks õiguskindluse tagamine, on asjakohane hakata käesolevat otsust kohaldama alates 1. jaanuarist 2018. Kuna Ungari taotles loa uuendamist 26. juunil 2017 ning jätkas oma riiklikus õiguses kehtestatud õigusliku korra kohaldamist eelnevalt heakskiidetud erandi alusel 1. jaanuarist 2018, on asjaomaste isikute õiguspärased ootused täidetud.
            
         
               (11)
            
            
               Ungari võetavate meetmetega peaks kõnealuses sektoris pettused lõppema, mistõttu ei ole edasine erand direktiivi 2006/112/EÜ artiklist 193 tööjõu vahendamise valdkonnas enam vajalik.
            
         
               (12)
            
            
               Erandil ei ole kahjulikku mõju käibemaksust laekuvatele liidu omavahenditele,
            
         ON VASTU VÕTNUD KÄESOLEVA OTSUSE:
   Artikkel 1
   Erandina direktiivi 2006/112/EÜ artiklist 193 lubatakse Ungaril ette näha, et käibemaksu tasumise eest vastutav isik on maksukohustuslane, kellele on antud kasutada personali, kes tegutseb muudes tegevusvaldkondades kui need, mis on hõlmatud direktiivi 2006/112/EÜ artikli 199 lõike 1 punktiga a.
   Artikkel 2
   Käesolev otsus jõustub selle teatavakstegemise päeval.
   Seda kohaldatakse 1. jaanuarist 2018 kuni 31. detsembrini 2020.
   Artikkel 3
   Käesolev otsus on adresseeritud Ungarile.
   
      Brüssel, 19. märts 2018
      
         
            Nõukogu nimel
         
         
            eesistuja
         
         R. PORODZANOV
      
   
   
      (1)  ELT L 347, 11.12.2006, lk 1.
   
      (2)  Nõukogu 10. detsembri 2015. aasta rakendusotsus (EL) 2015/2349, millega lubatakse Ungaril kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193 (ELT L 330, 16.12.2015, lk 53).